b"\n_START_ARTICLE_\nAbel Ram\xc3\xb3n Caballero \xc3\x81lvarez\n_START_SECTION_\nBiografia\n_START_PARAGRAPH_\nVa n\xc3\xa9ixer el 2 de setembre de 1946 a la poblaci\xc3\xb3 de Ponteareas, situada a la prov\xc3\xadncia de Pontevedra. Va estudiar ci\xc3\xa8ncies econ\xc3\xb2miques a la Universitat de Santiago de Compostel\xc2\xb7la, i posteriorment ampli\xc3\xa0 els seus estudis a la Universitat de Cambridge i a la Universitat d'Essex. Va ser professor a la Universitat de Santiago de Compostel\xc2\xb7la i \xc3\xa9s catedr\xc3\xa0tic de teoria econ\xc3\xb2mica de la Facultat de Ci\xc3\xa8ncies Econ\xc3\xb2miques i Empresarials de la Universitat de Vigo.\n_START_SECTION_\nActivitat pol\xc3\xadtica\n_START_PARAGRAPH_\nMembre del Partit Socialista Obrer Espanyol (PSOE) des de 1976, en les eleccions generals de 1982 va ser escollit diputat al Congr\xc3\xa9s per la prov\xc3\xadncia de la Corunya, esc\xc3\xb3 que repet\xc3\xad en les eleccions de 1986, 1989, 1993 i 1996 per la prov\xc3\xadncia de Pontevedra. En la formaci\xc3\xb3 del segon govern de Felipe Gonz\xc3\xa1lez fou nomenat Ministre de Transport, Turisme i Comunicacions, c\xc3\xa0rrec repet\xc3\xad en la seg\xc3\xbcent legislatura._NEWLINE_Fou president del PSdeG-PSOE i candidat a la presid\xc3\xa8ncia de la Xunta de Gal\xc3\xadcia a les eleccions auton\xc3\xb2miques de 1997 per una coalici\xc3\xb3 integrada pel PSdeG-PSOE, EU-EG i Os Verdes. En aquests comicis va obtenir els pitjors resultats del socialisme gallec a Gal\xc3\xadcia, amb el qual, encara que va mantenir el seu esc\xc3\xb3 fins a l'any 2001, va passar a segona fila de l'escena pol\xc3\xadtica._NEWLINE_Des de 2005 va ser president de l'Autoritat Portu\xc3\xa0ria de Vigo i va ser escollit candidat del PSdeG-PSOE a l'ajuntament de Vigo en les eleccions municipals de 2007, aconseguint ser la segona llista m\xc3\xa9s votada en els comicis del 27 de maig despr\xc3\xa9s del Partit Popular. L'alian\xc3\xa7a amb el Bloc Nacionalista Gallec (BNG) li don\xc3\xa0 l'alcaldia."